R3,5 m se perlemoen gekryVan die perlemoen waarop beslag gelê is. Foto: Verskaf Die polisie het op R3,5 miljoen se perlemoen by ŉ huis in Kaapstad beslag gelê. Sers. Noloyiso Rwexana, polisiewoordvoerder, het Woensdag gesê beamptes van die nasionale intervensie-eenheid het inligting opgevolg dat perlemoen by ŉ huis in Ottery gestoor word. “Die eenheid het ŉ klopjag uitgevoer en die perlemoen in ŉ buitekamer gevind. Daar is op sowat 7 670 stukke perlemoen beslag gelê,” het Rwexana gesê. Die polisie het ook beslag gelê op gasbottels, gasbranders en ander toerusting. ŉ 34-jarige man is in hegtenis geneem en moet binnekort in die Wynberg-landdroshof verskyn. Die polisie volg nog leidrade op om ŉ deeglike en suksesvolle ondersoek te verseker.